วันนี้มาทำธุระที่จ.บึงกาฬ จ.ที่ 77 ของประเทศไทยค่ะ 
ปกติจะตะลอนริมโขงแถบหนองคายและนครพนม ครั้งนี้ได้ม๊โอกาสมาเยือนร้านอาหารริมแม่น้ำโขงที่จังหวัดนี้ ก็เลยอยากมาเปิดฟลอร์รีวิวสักหน่อย เพราะเป็นจังหวัดที่มีข้อมูลรีวิวร้านอาหารน้อยเหลือเกินค่ะ

ร้านนี้อยู่โซนริมโขงของตัวเมืองจังหวัดบึงกาฬเลย พอเลี้ยวเข้ามาโซนริมโขง ให้เลี้ยวซ้ายค่ะ เป็นโซน
ที่มีร้านอาหารและเกสท์เฮ้าส์เยอะกว่าค่ะ ร้านนี้ค่อนข้างเด่น เพราะมีขนาดใหญ่ และป้ายชัดเจน
ที่นั่งมากมาย จัดร้านแนวสวนนิดๆ มีต้นไม้ใหญ่ปกคลุมหน้าร้าน แต่มองเห็นวิวน้ำโขงกว้างขวางชัดเจน
มีที่นั่งริมน้ำด้วย แต่ส่วนใหญ่มักจะมีทัวร์มาลงและนั่งเต็มจนหมดค่ะ   บรรยากาศดีเลยแหละค่ะ
ข้อเสียคือ น่าจะมีเพลงเปิดสักหน่อย อาจจะเงียบจนเกินไปค่ะ ทำให้ไม่โรแมนติกเท่าที่ควร
ทั้งๆที่วิวน้ำโขงนี่สุดแสนจะสวย เห็นภูเขาอยู่ไกลๆด้วยค่ะ กับหมอกอยู่ยอดเขา 

การบริการนั้น รวดเร็ว ยิ้มแย้มแจ่มใส ให้คำแนะนำค่อนข้างดีค่ะ น่าประทับใจพอสมควร 

เมนูอาหารนั้น มาทานอาหารริมน้ำโขง เมนูเด็ดต้องเป็นปลาน้ำโขงอย่างแน่นอน ซึ่งก็มีสารพัดเมนูให้เลือก
ไม่ว่าจะเป็นต้มยำ ต้มโคลง ลาบ ลวกจิ้ม บลาๆ มากมายแล้วแต่ความชอบ
วันนี้นอยเลือกทานเป็น "ต้มโคล้งน้ำข้นปลาน้ำโขง" ปลาให้มาปริมาณมากค่ะ สดดี ชิ้นใหญ่
แต่ตัวน้ำต้มโคล้งนั้น ออกแนวต้มยำน้ำข้นไปนิด  รสชาติยังไม่เข้มข้นค่ะ ออกแนวมันๆ เปรี้ยวเค็ม
แต่ไม่ค่อยถึงเครื่องเท่าใดนัก  ยังไม่ค่อยถูกใจ แค่พอซดเพลิน ในอากาศเย็นๆค่ะ 
(วันนี้ต้องบอกก่อนเลยว่า อากาศเย็นมาก คาดว่า 16 องศาได้ และลมก็พัดแรงมากๆเลยค่ะ ) 

เมนูถัดไปที่สั่งคือ "หอยนางรมกระทะร้อน"  ให้มากระทะใหญ่มาก ร้อนปุดๆ หอยตัวใหญ่ สด ไม่คาว
แต่ค่อนข้างเลี่ยนไปนิดนึงค่ะ รสชาติได้มาตรฐานค่ะ ทานกับซอสศรีราชาเผ็ดเปรี้ยวนิดๆ 

แต่เมนูเด็ดที่ชอบจริงๆ "ปูนิ่มทอดกระเทียมพริกไทย" อร่อยมากๆ ปูนิ่มกรอบอร่อย และหอมกลมกล่อมมากค่ะ จานนี้ให้ผ่าน เป็นอะไรที่ควรสั่งค่ะ ถูกใจจริงๆ ขนาดไม่ใช่ย่านอาหารทะเล แต่สามารถทำเมนู
อาหารทะเลที่รสชาติดีได้ขนาดนี้ค่ะ

ราคาอาหารเฉลี่ยอยู่ที่ 100-300 บาท ค่ะ ถ้าเป็นเมนูปลาหรือทะเลก็จะราคาประมาณ 200 บาท / จานค่ะ
กลางๆค่อนสูง แต่ก็คุัมค่าอาหารค่ะ 